...Tgulud tegrest
Asemmid da yerraz iselliwen, tafuyt tbedda ghef uzilal ammi wer tri ad teghley, ar d teggar aseksew nnes ameggaru gher wakal d ighrem issusmen.
Ar sekjament tsednan azeddam gher ixamen. Ar smutturen iwessaren g iregzen ihitar nnsen ad ffghen isummir teffegh tafuyt yagg tend uqraf, ictitel yid aberkan ghef ugwni yawi d asemmid d ifesti d tawda s ulawen ingha xub n tudert ghef ighariwen n idurar n Watlas ameqwran.
Kejmen medden ixamen, zrin icirran ighrucen n uwejjwa g inurir, ssusmen ibucamen d igwra d iwaghezniwen, ig ighrem ammi wer ittuzdigh.
Ffir walmessiten, ur igi awal n medden ghas inekjamen imaynuten.
G yat taddart tamettarfut ghef ighrem ignan g uwrez n udrar dlan ideflawen ighwejdem Sekku g tsusmi dart wafa ar isawal ger as d ighf nnes:
“Lah mani yas nekka i ymenghi, yuf inighi ghef tlelli tudert ddaw usatagh n lmexzen d Urumi….”
Ibedd… issara g tsaragt n taddart nnes, isigger tigejda tiberkanin, igidar ur issinen awal ar fella sen terrida tawda nnes, s afa yesghusen akeccid ameggaru…
Sulen wussan ddegh ddren g wul nnes, sulen rghan ammi dd win wassnat negh win tifawt n wassa.
Ighufa, iseddref, yanef tawwurt, isigger igenna, gher itran iseflallayen amm imettawen n tadgalin, gher tnila n udrar, iwett id usemmid, issara tafekka nnes seg tfednin ar ighf, yughul gher deffir ufurrgis, ighwejdem.
Iqqima, id n wass nnagh, ur akw igin, ammi yeqqima ghef wafa, ar isawal gr as d ighf nnes: “Ad terrez ula tekna… Ula tekna… Tasehrest ur ghurs adghar ghef udrar Amazigh…” Isers ighf gr ifadden, yamez amrig nnes g ufus ar t iseffed, imih, iswangem:
- Key…Ghas key ayd igan aferru… aydd issenwan tilelli, idammen, imeghladen s ineggwa wruku n teghdemt d tudert mm izerfan…. Arumi ad t ittec ugari, ad t ittec ugari.
Isal ar isawal ger as d ighef nnes, yawi d uzwu s tmezgin nnes anaghiz n ka d isebberkilen g tillas, ar as d ikkat tiflut, yasey amrig nnes, yagh nn deffir n iflew inna yas:
- Mayd ighran?
- Nek..k..!
- Mayd temsed?
- ……………
Yawey uzwu tiririt nnes gher ighezran iqerfen.
- Mayd temsed?
- Rzem a Sekku ! Nek Aderbal ! Rzem hat ingha yi wsemmid….
Irzem as iflew inna yas:
- Ha! Key aya! Ssurf iyi, ur yad iqqimi laman, ula yukzegh awal nnek!
- Ula maxef k ssurufegh… ku yan issen ayenna yellan…
- Ma s di teddid g wakud ddegh?
Idda Wderbal s deffir ufurrgis, ar issergha ifassen nnes isgher usemmid, ar digsen ittsud s imi, inna yas:
- Issker usun agraw , aznen id ad ak ghregh !
- Imax?
- Ur tessind!…Allen tizerwalin!
- Acuten yaghen?
- Ilaq ad nesmutter iregzen, tked asen imrigen tefferd, iwakken ad asen nger itnan.
- Itnan!!…-ittes- S iledjigen, midd s ighallen d ugari?
Irar as Uderbal yukzen acu yxes Sekku ad yini:
- S imrigen a yamcum! S imrigen…. Akal n Ayt Yafelman ur da yessemghay iledjigen, ur da yessenkar ghas azeggwar d umrad, midd tghaled is nga amm widdagh asen igran itnan s umdaz d teghwratin, ghersen i tmeghras ddaw idarren n Irumiyen, aghen asen enn ddaw tuyat amm igurdan…. Assa ar t ttawsen ad igzem tasa n imezdagh iran tilelli?!
- S imrigen ! S imegwran, awd s iqqucan mek agh bbin ifassen.
- S ugari, tamurt ad fellas nennagh ….
Myamazen ifassen s tdusi, yasey uzwu taghuyyit nnsen, ikrez ifsan nnes g udrar d waqqiwen yaggugen.
Iger Sekku azennar is ghef ighir, issigh tamesfiwt, ddun s ighrem allig nn beddan ghef taddart n umghar g ssgerwen.
Inna yasen Sekku:
- Timensiwin nnun a yiregzen!
- Timensiwin a Sekku!
Yumez umghar awal inna yasen:
- Uggan d Irumiyen, ghlin d ill, redlen igherman, nghen tarwa, kerzen tamara. Dinna kkan adjen d igujilen, ssengin isaffen s idammen n imezdagh yusin imrigen ad nnaghen ghef tlelli d wakal d kkusan ghur imarawen nnsen. Adrar ur djin issin ikarifen n lmexzen ula winin tenbadt n Irumiyen ixsen assa ad t gren ddaw tayet nnsen, sun seg waman nnes imatfaten, ldin ten ad ssun ikalen umzen, nnebden digsen, sewren tarwa n tmurt nnegh ilelliyen ad ten gen d isemxan nnsen. Nekwni ur ngi isemxan n awd yan, ur nettadja awd yan ad yasey akal nnegh, ikref tilelli nnegh! Assa, Irumiyen uggan d, ifukk ad neg ibeddi n yiwen urgaz nbedd mgal nnsen….
Ifesta wemghar, yamez Sekku awal inna:
- Nekwni ad asen nger itnan, tiwetmin d icirran ad alin adrar ffren g ifran ad ur d itteggez awd yan digsen s asayes. Ifesti ur netfesta ka! Tuf tmattant tudert g inyan n uzaglu d ddaw tenbadt d usatagh n Urumi.
Inker Sekku, isawel digh inna:
- Nkerat tgem ghef imenghi !
Yusey ighrem taghtast n inighi ar unfus ameggaru. Yaghul d Sekku gher tgemmi nnes, ghas isemneqqer iflew issenker d Tidir, tamettut nnes.
Ghas tanni udem nnes tenna yas:
- Agari !
- Ghas agari !
Tsella i wawal nnes, yergig wagensu nnes amm yifer, tghwejdem ar talla, tamez arba nnes g irbi, tekti d inighan, xub d tmara, laz d uqqweryan…
Teswingem s wul nnes iggwden: “Amek tenna tudert ad teg deffir inighan? Mek neqqima ghef wudem n tudert, tudert tar anamek, Ad kkefrurin iregzen, neqqim nekwenti d icirran ddaw waxbacen n Urumi…. Tadgalin id tar afud, igujilen, tamara mm izuran… ttfu… ttfu…!
Zrin itsen iyyar, yagg d unerghi akal, tawi d tifawt iqerfen aneghmis:
Irza wezbu n Ayt Atta g Bugafer… Izzenza ka digsen inezbayen … Wahli ayd temger tmattant…. Nghan actal d icirran d twetmin… Iserdasen mmectgen s ijgal, s igherman n Watlas ameqwran.
Tduy tebghest nnsen amm ugari. Zrin actal d mayd lan, zelghen s uyenna yfessusen, iffulles i tudert, amzen iberdan isselkamen gher adrar n idurar. ctitlen amm tmurghi ad gren itnan i Yrumiyen, ssenfin g ifran n udrar.
Igula d Urumi, imneqqer ugari, nnaghen imezdagh n Mmumersid s tdusi d tabghest, ar sskarent tsednan agari, ar tekkurent imrigen yuran i yregzen, ar segnunnuyent iqecmiren ghef Irumiyen, gent asafar i ymennaghen yetturtsen, kent aman i wenna ten ittren. Ar tcerragent teghwratin nnsent adida n ugari d win tmaylalin igen nnig medden amm yizan, ar kerrzent tamattant dinna kkant. Ig ukkefrurey nnig inezbayen amm tawla, teg tafuyt nnig Irumiyen azerdab, ig asen udrar isemdal.
Ibedda Sekku d imezgagh n ighrem n Mmumersid dat iserdasen n Fransa imkinna tbedda Dihit dat tmurghi taarabt, d Yugerten dat iserdasen n Ruma. Amm umnir dat uzwu, ar isghuyyu amm tegnut:
- Ad terrez ula tekna! Tzemrem ad tasim akal nnegh. Maka, u’sar tlim ulawen nnegh! Mek agh tengham ghef udrar tifawt, herdent kwen tsaywalin d imrigen nnegh tameddit… u’sar tlim ulawen nnegh, u’sar!….
Titi yezdin n tmaylalin d imrigen ibughlan, aremay d laz ur yudjin awd yan usirem n trennawt i ymesdurar, irrez uzbu nnsen. Isew udrar s idammen n tarwa nnes, innghel xub d tmara: Mmuten iregzen d twetmin, aghulen d gher igherman, ik ten waqqa i wayed d xub i xub ar d zzikriren tifekkiwin nnsen, babben d izmulen d tayri yeffren n uzbu allig d gulan igherman igen ixwendar, nebden degsen Irumiyen…
Yudja xub amdaz nnsen ad yughul amm ubniq d usselku.
Isul Sekku yghwejdem g ighrem ittyattun , inna yas i yeghf nnes :- Amm wass lli amm wassa, idda wrumi iddu d Waarab! La tilelli, la akal, la amdaz. Hatten terza teknu d’akw tessudum akal… Maka, mani kkan imezdagh n ighrem? Matta tmurt uklen? Matta webrid kkan….?!
kab_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn gla_Latn hun_Latn kab_Latn unk kab_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn sot_Latn kab_Latn eus_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn ind_Latn kab_Latn kab_Latn ilo_Latn taq_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn